Duiwel | Slaai Sonder Blare
Ek sien vanaand kans om die duiwel oor die berg te jaag. Nou nie letterlik nie, want ek is maar effe geset en sportief is nie ‘n byvoeglike naamwoord wat my nou sou kon beskryf nie. Figuurlik gesproke staan ek slaggereed om die duiwel te laat les opsê. Hoekom? Want ek loer met geoefende oog na die mensdom en internaliseer die warboel tot waar dit sin maak in my kop.
Mense hou eintlik baie van die duiwel. Nou praat ek van die spreekwoordelike slang; die eens engel wat gereeld oond skoonmaak in die Midde-Ooste en in dobbelhuise sy briewe laat lees. Mense hou sò baie van hom, dat hulle hom oral raaksien: in die tv, op die regter se stoel, agter die sjokoladeblik, om die kersboom, onder die komberse… die duiwel is los en listig en ry die mensdom bloots. Oktobermaand is vol onheilige dinge: heksehoedjies verkoop soos akneesalf in die dermatoloog se kantoor, pampoene word gekerf, spinnerakke word uit watte gepraktiseer en kinders moet aan vreemdelinde se deure gaan klop om suikersiekte verniet te kry. Duiwelsgoed.
Halloween is maar ‘n enkele voorbeeld van hoe die duiwel in die detail skuil. Daar was ‘n tyd wat dans sonde was. Sò ook Kersvader, Coca-Cola en varkvleis. In 2016 is dit baie maklik om die duiwel kos te gee… want die internet is sy speelgrond en tegnologie sy slaaf. Ek wil ‘n oomblik die duiwel se advokaat wees en sê ek kry hom soms jammer. Hy kry die skuld vir absoluut alles wat verkeerd gaan: krieketknoeiery (dankie oom Hansie), gate in onderbroeke (dankie oom Joost), slegte punte, egskeidings, gewigstoename, kanker, sigaretverslawing, loopmaag, ongedissiplineerde klasse (waar die duiwel behoorlik los is) en selfs dominees wat steel het al vinger na die duiwel gewys. Mense lieg so erg dat tot die duiwel bloos. Dis mos maklik om iemand anders (veral as sy naam Satan of Lucifer is) die blaam te gee en jouself te verlos van alle skuld.
Wie met die duiwel uit een skottel eet, moet ‘n lang lepel hê. Agter elke bos en hoenderhok sit satan en wag vir sy volgende prooi. Liewe Heksie, Harry Potter, Barney (die pers dinosourus), Peppa Pig, Jack Parow… basies as iets beweeg sonder om ‘n Bybelvers aan te haal, word dit deesdae as “duiwels” geklassifiseer.
Ek wonder maar net of die wêreld nie ‘n beter plek sou wees as ons eerder op ‘n god, enige opperwese wat goeie goed aanbeveel, kon fokus nie. As ons vergeet van die duiwel en al sy streke en eerder op die positiewe konsentreer, sal ons meer en makliker goeie goed doen. Ons sal alles kan beproef en waarlik net die goeie kan behou. Ons sal minder saggies praat (dis immer duiwelsraad), minder oordeel, minder kerm en kla, minder fout vind, minder suurgatte as vriende hê, langer lewe en beslis meer vrede en glimlagte ervaar. Dis asof mense nie meer na ‘n god soek nie, maar eerder op die duiwel en sy dinge konsentreer. Leef en laat leef. Onthou:
As jy die duiwel soek, gaan jy hom kry.
One thought on “Duiwel”
Julie 24, 2018 at 4:50 nm
Ek is nou al te bly ek het jou ontdek!